વિશ્ર્વભરના દેશોમાં અરાજકતા સર્જવાનો એકાધિકાર ધરાવતા વામપંથી પક્ષોએ ભાજપ-એન.ડી.એ. શાસિત રાજ્યોમાં અરાજકતા સર્જવાનાં ષડયંત્રોનો આરંભ કરી દીધો છે. મહારાષ્ટ્રમાં નાશિક પ્રદેશના લાલ ટોપીધારી હજારો કિસાનો ૨૦૦ કિ.મી. જેટલું અંતર ચાલીને ૧૧મી માર્ચ, ૨૦૧૮ના દિવસે મુંબઈ પહોંચ્યા હતા. માર્ક્સવાદી સામ્યવાદી પક્ષ પ્રેરિત ઑલ ઇન્ડિયા કિસાન સભા દ્વારા આયોજિત આ કૂચનો એકમાત્ર હેતુ ૧૨મી માર્ચથી મહારાષ્ટ્ર વિધાનસભાનો ઘેરાવ કરવાનો હતો. પોતાનું રાજકીય અસ્તિત્વ અને પ્રાસંગિકતા દિનપ્રતિદિન ગુમાવી રહેલા કોંગ્રેસ, રાષ્ટ્રવાદી કોંગ્રેસ ને અન્ય પક્ષોએ પણ આ કથિત કિસાન આંદોલનને સમર્થન આપીને કંઈક રાજકીય લાભ પ્રાપ્ત કરવાનો પ્રયત્ન પણ કર્યો, પરંતુ આજે અપ્રસ્તુત બની રહેલા આ બધા પક્ષોની રાજકીય મહેચ્છા ઉપર મહારાષ્ટ્રના વિચક્ષણ મુખ્યમંત્રી શ્રી દેવેન્દ્ર ફડનવીસે પાણી ફેરવી દીધું.